Line Barfod (EL), 2011-05-25:
Jeg havde faktisk troet, at ministeren ville gå på talerstolen.
Det normale i en forespørgsel er jo, at ministeren går op, sådan at man har mulighed for at stille spørgsmål til ministeren og ikke kun til ordførerne.
Det er sådan lidt mærkeligt at have en hel, lang debat, hvor man også gerne vil diskutere med ministeren, og så går ministeren ikke på talerstolen, så man får mulighed for det.
Men ministeren har jo mulighed for det nu, så det håber jeg da at ministeren vil gøre.
For jeg synes faktisk, at det har været meget væsentlig debat, vi har haft.
Jeg synes, det er væsentligt at få frem, hvad det egentlig er, regeringen vil.
Som jeg sagde i det indlæg, jeg havde umiddelbart efter ministerens tale, synes jeg, det er væsentligt at høre, hvad der er regeringens bud på at øge kommunernes selvstyre.
Der kom intet i ministerens tale om, hvad det er, regeringen vil gøre for at øge selvstyret, kun at man har gennemført en kommunalreform.
Det, vi har oplevet med kommunalreformen, er jo, at kommunernes selvstyre er blevet væsentlig indskrænket.
De har fået flere opgaver, men de har mindre at kunne bestemme over selv.
Derfor ville det være godt at høre fra ministeren, hvad det egentlig er, regeringen har at byde på for at øge selvstyret.
Det ville også være godt at høre, hvilket indhold regeringen ønsker i velfærden.
Vi kunne jo høre fra hr. Rasmus Jarlov, at De Konservative ønsker, at der skal gives endnu flere skattelettelser, og at der så på nogle områder skal indføres brugerbetaling på velfærd.
Er det også Venstres og finansministerens holdning, at det er den vej, vi skal?
Det kunne være interessant at høre.
Finansministeren har jo tidligere, for flere år siden, udtalt, at planen fra finansministeren og den tidligere statsministers side sådan set var, at man ville øge det private forbrug i høj grad.
Det er jo det, man gør med skattestop og skattelettelser.
Og så ville man lægge loft over det offentlige forbrug.
Så ville der af selv opstå et nyt Danmark,
sagde finansministeren dengang.
Han kaldte det en slags fløjlsrevolution.
Det ville være interessant at høre, om det stadig er det, finansministeren mener er planen, nemlig at der skal opstå et nyt Danmark, hvor man ikke har en stærk offentlig velfærd for alle, men har brugerbetaling og forsikringsordninger.
For det, vi reelt skal diskutere, og det, som valget også kommer til at stå om, er jo: Hvad er det for et slags samfund, vi vil have?
Der skal ikke være nogen tvivl om, at vi fra Enhedslistens side ønsker at fortsætte den tradition, vi har haft i Danmark, og som har gjort os stærke og rige, nemlig at vi opbygger et stærkt demokratisk samfund.
Vi tror på, at demokrati er den stærkeste styreform, vi overhovedet har, og man kan jo tydeligt se efter 10 år, hvor regeringen og Dansk Folkeparti i den grad har forsøgt sig med kontrol og med markedsmekanismer i stedet, at det ikke har ført til gode resultater.
Det er ikke godt, at så mange børn ikke får den undervisning, de skal have i folkeskolen.
Jeg tror heller ikke, der er særlig mange ældre, der er glade for, at de får mindre og mindre hjemmehjælp.
Og jeg ved helt sikkert, at rigtig mange mennesker med handicap er dybt fortvivlede over, at de får frataget den hjælp, de skal have for at kunne deltage i samfundet.
Så hvad er det helt konkret for et indhold i velfærden, finansministeren ønsker?
Det er væsentligt – også i forhold til det, hr. Morten Østergaard og flere andre har været inde på under debatten om den tvungne privatisering og konkurrenceudsættelse – at høre, hvad det helt konkret er, man ønsker at opnå.
Det, vi ser på sundhedsvæsenets område, er jo, at man har en masse bureaukrati.
Så vidt jeg husker tallet, er det 60-70 millioner regninger, der skal sendes til kommunerne hver måned for de behandlinger, der bliver foretaget, og mellem hospitalerne.
Men det har jo ikke ført til bedre forhold for patienterne.
Vi hører om, at flere og flere børn bliver genindlagt umiddelbart efter fødslen, fordi man ikke længere kan tage sig ordentligt af de nybagte mødre og deres børn.
Vi hører stadig om ældre patienter, der ligger på gangene.
Nogle af dem dør, uden at der er nogle til at holde dem i hånden.
Vi hører om, hvordan hele sundhedsvæsenet bliver skævvredet af, at man kun fokuserer på, hvordan private sygehuse kan tjene penge på det.
Så det er jo ikke, fordi det, at man indfører de styringsmekanismer, som regeringen og Dansk Folkeparti er så optaget af, fører til, at man får en bedre velfærd.
Det virker heller ikke, som om vi får et bedre velfærdssystem af, at Dansk Folkeparti igen og igen lægger stemmer til skattelettelser for de rige og forringelser for folk på dagpenge, forringelser af efterlønnen osv., så flere mennesker bliver sendt ud i arbejdsløshed.
De seneste sparerunder, vi har set, hvor man virkelig for alvor begyndte at fyre folkeskolelærere og pædagoger og mange andre ude i kommunerne i stort antal, fører jo heller ikke til bedre velfærd.
Så jeg håber virkelig, at ministeren går på talerstolen og siger, hvad det er, regeringen og Dansk Folkeparti gerne vil.
Vi har i vores indlæg fra oppositionens side fremlagt vores bud på, hvad der skal ske.
Vi mangler at høre fra ministeren, hvad det er, regeringen helt konkret ønsker skal være indholdet i velfærden.
Jeg er fuldstændig enig med hr. Morten Østergaard.